text: Sommerland Syd tæt på konkurs
  28 august 2012 kl. 14.37
  Sommerland Syd er på vej mod konkurs. Det bekræfter direktør og ejer af den sønderjyske forlystelsespark ved Tinglev overfor ekstrabladet.dk.
  - Det gør vi, men der er ikke indgivet konkursbegæring endnu, siger ejer Søren Rask Larsen.
  Han har meddelt kunderne, at fremtidige arrangementer er aflyst, og at parken er lukket.
  Medarbejderne får ikke udbetalt løn 1. september.
  Sommerland Syd har haft mellem 80.000 og 100.000 gæster i de tre sæsoner, Søren Rask Larsen har drevet parken sammen med sin hustru.
  Søren Rask Larsen har forgæves forsøgt at få en investor til at skyde mere kapital i forlystelsesparken.
  Han begrunder konkursen med, at den kolde og regnfulde sommer er gået ud over besøgstallet i denne sæson, der efter planen skulle have varet til 9. september.
  